Tokai-moord: Borgaansoek uitgestelFranziska en haar ouers. Die borgaansoek van die vier beskuldigdes in die moord- en verkragtingsaak van Franziska Blochliger (16) is Woensdag in die Wynberg-landdroshof uitgestel. Monique Carsten, die prokureur van twee van die vier beskuldigdes, het vir uitstel gevra omdat die uitslae van die DNS-toetse nog nie beskikbaar is nie Carsten verteenwoordig beskuldigde no. 1 en no. 2. Hulle name mag nog nie genoem word nie omdat hulle nog nie gepleit het op die verkragtingsklag nie. Intussen het die 21-jarige derde beskuldigde sy borgaansoek teruggetrek uit vrees vir sy veiligheid. Al vier beskuldigdes word aangekla van roof, verkragting en die moord op Franziska. Women of Westlake, ŉ plaaslike gemeenskapsorganisasie, het buite die hof hul steun aan die Blochlinger-familie betoon deur in pienk T-hemde te betoog. Die borgaansoek is tot 28 April uitgestel. Franziska is op 7 Maart in die Tokai-woud in die suidelike voorstede van Kaapstad vermoor. Dié gr. 10-leerder het saam met haar ma en suster met die gesin se hond in die Tokai-woud gaan stap. Sy het in ŉ stadium vooruitgedraf en sou haar ma en suster ŉ ent verder weer ontmoet het. Haar ma het bekommerd geraak toe sy ná ŉ ruk nie teruggekeer het nie en het hulp ontbied. Lees alle vorige berigte oor die Tokai-moord hier.